Pernille Rosenkrantz-Theil

Pernille Rosenkrantz-Theil (født 17. januar 1977 i Skælskør) er en dansk politiker, der siden 15. december 2022 har været Social- og boligminister i Regeringen Mette Frederiksen II. Fra  2019 til 2022 var hun Danmarks børne- og undervisningsminister. Rosenkrantz-Theil er folketingsmedlem for Socialdemokratiet, første gang valgt i 2011. Hun har tidligere været folketingsmedlem for Enhedslisten i 1999 (midlertidigt) samt fra 2001 til 2007. Herunder var hun ordfører på områderne finanspolitik, uddannelse, sundhed, ligestilling og kirkepolitik.

Baggrund 
Pernille Rosenkrantz-Theil er datter af skoleleder Jørgen Rosenkrantz-Theil og psykoterapeut Linda Rosenkrantz-Theil.

Hun blev student fra Vestre Borgerdyd Gymnasium i 1995. I 1998 påbegyndte hun studier i statskundskab ved Københavns Universitet og studerede ved University of London i 1999. Hun fik sin bachelorgrad i 2004.

Hun har arbejdet som vejleder ved den fri ungdomsuddannelse på Det Frie Gymnasium i 1996-97 samt kampagneleder for Operation Dagsværk i 1998-99. I 2001 arbejdede hun for Folkekirkens Nødhjælp, og i 2008-2011 var hun kommunikations- og strategikonsulent for Fag og Arbejde.

Politisk karriere

Folketinget 
Fra 1996 var hun medlem af Enhedslistens hovedbestyrelse og arbejdsudvalg. Hun blev opstillet som folketingskandidat i Østre Storkreds 1996–2001. Ved valget i 1998 blev hun 1. suppleant, og 20. april – 31. juli 1999 var hun midlertidigt folketingsmedlem. I 2001 blev hun valgt i Fyns Amtskreds, og hun sad i Folketinget fra 2001 til 13. november 2007, efter at hun i marts samme år havde annonceret, at hun ikke ville genopstille til det følgende valg.

Ved folketingsvalg 2011 var hun opstillet i Fyns Storkreds og blev indvalgt i Folketinget for Socialdemokraterne med et stemmetal på 32.337, heraf 16.919 personlige stemmer.

I 2013 skiftede Pernille Rosenkrantz-Theil valgkreds til Vordingborgkredsen.

DGS og aktionerne 
Det politiske engagement begyndte i gymnasietiden, hvor hun var bestyrelsesmedlem i Danske Gymnasieelevers Sammenslutning (1992–1995). I 1994 deltog hun i en protestaktion mod nedskæringer på uddannelsesområdet, hvor hun, sammen med to andre bestyrelsesmedlemmer, kastede levende dværghøns ned i folketingssalen fra tilhørerlogen. Hun blev dømt efter straffeloven for aktionen.

Efter malingangrebet på Christiansborg i 2003, hvor statsminister Anders Fogh Rasmussen (V) og udenrigsminister Per Stig Møller (K) blev overfaldet og overhældt med rød maling som protest mod regeringens deltagelse i Irakkrigen, sagde hun, at hun lige så godt kunne have udført aktionen, en udtalelse, hun undskyldte for i 2013.

Fra Enhedslisten til Socialdemokratiet 
I april 2008 meldte Pernille Rosenkrantz-Theil sig ud af Enhedslisten i protest mod partiets håndtering af opstillingen af den kontroversielle muslimske folketingskandidat Asmaa Abdol-Hamid. Hun afviste at være på vej over i et nyt parti, men 3. december samme år kom det frem, at hun havde meldt sig ind i Socialdemokratiet.

Populærkultur 
Pernille Rosenkrantz-Theil var paneldeltager i det populære radioprogram Mads og Monopolet på DR's P3, hvor hun startede i februar 2004.

Bibliografi 
 En dollar om dagen (bidrag, 2001)
 Fra kamp til kultur (bidrag, 2004)
 Det betaler sig at investere i mennesker (bidrag, 2018)

Referencer

Eksterne henvisninger 
 Pernille Rosenkrantz-Theils blog 
 Gammelt portrætfoto

Tidligere folketingsmedlemmer fra Enhedslisten
Folketingsmedlemmer i 1990'erne
Folketingsmedlemmer i 2000'erne
Personer fra Skælskør
Nuværende folketingsmedlemmer fra Socialdemokraterne
Folketingsmedlemmer i 2010'erne
Personer i Kraks Blå Bog
Studenter fra Københavns Åbne Gymnasium
Undervisningsministre fra Danmark
Ministre for børn fra Danmark
Regeringen Mette Frederiksen I
Danske ministre fra Socialdemokraterne
Regeringen Mette Frederiksen II